Vitajte v tomto návode,
ktorý vám ukáže, ako správne používať naplnenú injekčnú striekačku Hukyndra určenú na jednorazové použitie.
Injekčná striekačka sa skladá z troch častí: ihly, opory pre prsty a piesta.
Poďme sa pozrieť, ako funguje.
Hukyndra sa má uchovávať v pôvodnom obale v chladničke pri teplote 2 až 8 °C.
V prípade potreby (napríklad počas cestovania)
môžete Hukyndru uchovávať pri izbovej teplote do 25 °C počas maximálne 14 dní.
Najskôr vyberte Hukyndru z chladničky.
Vyberte injekčnú striekačku z balenia,
skontrolovaním dátumu exspirácie na obale sa uistite,
že liek nie je exspirovaný a že tekutina v striekačke je číra a bezfarebná.
Nechajte injekčnú striekačku pri izbovej teplote 15 až 30 minút pred samotnou aplikáciou.
Dôležité:
Neodnímajte sivý kryt ihly;
neohrievajte Hukyndru a nepoužívajte naplnenú injekčnú striekačku,
ak je alebo bola tekutina vnútri zmrazená.
Umiestnite všetko na čistý povrch: injekčnú striekačku, tampón napustený alkoholom,
vatový alebo gázový tampón a nádobu na likvidáciu ostrých predmetov odolnú proti prepichnutiu.
Dôkladne si umyte a osušte ruky.
Najskôr si vyberte miesto vpichu.
Miesto vpichu má byť najmenej 3 cm od predchádzajúceho miesta aplikácie,
môže to byť predná časť stehien alebo brucho,
avšak minimálne 5 cm od pupka.
Krúživým pohybom očistite miesto vpichu tampónom
napusteným v alkohole.
Dôležité je neaplikovať injekciu cez oblečenie
a do oblastí, kde je koža bolestivá,
červená, stvrdnutá, zjazvená,
kde sa nachádzajú modriny, strie alebo do oblastí so psoriázou.
Držte naplnenú injekčnú striekačku v jednej ruke a druhou rukou opatrne odstráňte kryt ihly a vyhoďte ho.
Nedotýkajte sa prstami ihly a zabráňte tomu, aby ihla prišla s čímkoľvek do kontaktu.
Na konci ihly môžete vidieť pár kvapiek roztoku. Toto je normálne.
Držte telo naplnenej injekčnej striekačky jednou rukou medzi palcom a ukazovákom tak, akoby ste držali ceruzku,
a dávajte pozor, aby ste v žiadnom okamihu nestiahli piest striekačky späť.
Druhou rukou jemne stlačte oblasť očistenej kože v mieste aplikácie a pevne ju uchopte.
Rýchlym pohybom ako pri hádzaní šípok vpichnite ihlu do kože asi v 45-stupňovom uhle.
Keď je ihla vpichnutá, uvoľnite kožu.
Pomaly stláčajte piest až na doraz, až kým nie je všetka tekutina podaná a striekačka nie je prázdna.
Pomaly odsuňte prst z piestu, ktorý sa vysunie a vytiahne injekčnú ihlu z miesta podania do chrániča ihly.
Majte na pamäti, že ihla sa nevtiahne späť, kým nie je podaný celý objem tekutiny.
Kontaktujte svojho lekára, ak máte pocit, že nebola podaná celá dávka.
Je normálne vidieť pružinu okolo piestu po tom, ako bola ihla vtiahnutá nazad.
Po vpichnutí injekcie priložte vatový alebo gázový tampón bez trenia na miesto vpichu.
Ľahké krvácanie v mieste vpichu je normálne.
Použité injekčné ihly, striekačky a ostré predmety hneď po použití odhoďte do nádoby na ostrý odpad.
Kryt ihly, tampón napustený alkoholom,
vatový alebo gázový tampón a obal
môžete vyhodiť do domového odpadu.